Ta juhendab kolmandat aastat programmeerimise praktikume ja loeb sissejuhatust informaatikasse. Esimesel aastal loengukursusega alustades oli kuulajaskond temast vaid paar aastat noorem. Ma tahan, et  nad võtaks mind kui oma eakaaslast. Minu jaoks on probleem, kui nad ei tee seda. Ma ei usu väga sellesse autoritaarsesse õppejõumudelisse - et õpetab jumal, kes kõike teab ja tudengid ainult kuulavad ja õpivad. Ma usun, et õppejõud tunneb ühte valdkonda natukene paremini ja tahab oma kolleege, tudengeid, sellel õppimise rännakul edasi aidata. Informatsioon ei ole õppejõu monopol. See on internetist vabalt kättesaadav. Loengusse mineku asemel võib tudeng vastavad artiklid vabalt Wikipediast läbi lugeda.  Õppejõu roll on midagi täiesti muud kui 20 aastat tagasi. Nüüd saab õppejõud viidata õigetesse kohtadesse, kus on info ja tuua välja selle, mis on oluline ja vastata küsimustele. Seda on palju mugavam teha võrdne-võrdse taustalt.